Diari Oficial de la Generalitat Valenciana


Sumari del DOGV 8016, del 06-04-2017 (2017/2958)

RESOLUCIÓ de 4 d'abril de 2017, del secretari autonòmic d'Educació i Investigació, per la qual es regula l'elaboració del Pla d'actuació per a la millora (PAM) i s'estableix el procediment de dotació de professorat addicional per a la seua aplicació als centres educatius sostinguts amb fons públics, per al curs 2017-2018.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8016

Data del DOGV
:   06-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2958


Data del document
:   04-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

RESOLUCIÓ de 4 d'abril de 2017, del secretari autonòmic d'Educació i Investigació, per la qual es regula l'elaboració del Pla d'actuació per a la millora (PAM) i s'estableix el procediment de dotació de professorat addicional per a la seua aplicació als centres educatius sostinguts amb fons públics, per al curs 2017-2018. [2017/2958]  
La Llei orgànica 2/2006, de 3 de maig, d'educació, estableix a l'article 125 que a la programació general anual es recolliran tots els aspectes relatius a l'organització i el funcionament del centre, incloent-hi els projectes, currículum, normes i plans d'actuació.  
El Reial decret 1105/2014, de 26 de desembre, estableix el currículum bàsic de l'educació secundària obligatòria i del batxillerat, i en el seu article 16 indica que les administracions educatives regularan les mesures d'atenció a la diversitat entre les quals es troben els programes de millora de l'aprenentatge i del rendiment (PMAR).  
La Llei 1/1995, de 20 de gener, de la Generalitat Valenciana, en el seu article 4 determina les actuacions per àrees que han de donar resposta a les finalitats i als objectius de la formació de les persones adultes mitjançant actuacions que abasten les àrees següents: la formació orientada a garantir una educació bàsica i l'accés als diferents nivells del sistema educatiu, a l'exercici dels drets i de les responsabilitats ciutadanes i a la participació social, al desenvolupament personal i a la participació en la vida cultural, al desenvolupament professional que facilite la inserció, l'actualització i la promoció laboral i a la inserció social i a l'atenció de les persones adultes amb necessitats especials. Posteriorment, el Decret 220/1999, de 23 de novembre, del Govern Valencià, regula els programes formatius previstos per la Llei 1/1995, per mitjà dels quals es concreta aquest conjunt d'accions.  
  
El Decret 51/2011, de 13 de maig, del Consell, regula el sistema d'informació ITACA com a instrument per a la gestió i la comunicació de les dades i dels documents necessaris per a l'adequat funcionament del sistema educatiu de la Comunitat Valenciana, per a aquells centres que imparteixen ensenyaments reglats no universitaris.  
El Decret 136/2015, de 4 de setembre, del Consell, pel qual es modifica el Decret 87/2015, de 5 de juny, del Consell, especifica que per a facilitar l'obtenció del títol de Graduat en Educació Secundària Obligatòria es podran establir programes específics d'atenció a la diversitat en 4t curs d'ESO, que donen continuïtat als Programes de millora de l'aprenentatge i del rendiment.  
El Decret 41/2016, de 15 d'abril, del Consell, estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental, així com la finalitat d'impulsar els principis de la gestió de la qualitat total i el grau de qualitat dels serveis que es presten a la ciutadania, identificant els punts forts així com aquells aspectes susceptibles de millora.  
El Decret 9/2017, de 27 de gener, del Consell, estableix el model lingüístic educatiu valencià i determina que cada centre haurà de posar en marxa el Programa d'educació plurilingüe dinàmic (PEPD), i estableix el seu calendari d'aplicació.  
L'Ordre de 18 de juny de 1999, de la Conselleria de Cultura, Educació i Ciència, regula l'atenció a la diversitat en l'educació secundària obligatòria.  
L'Ordre de 4 de juliol de 2001, de la Conselleria de Cultura i Educació, regula l'atenció a l'alumnat amb necessitats de compensació educativa.  
L'Ordre de 16 de juliol de 2001 regula l'atenció educativa a l'alumnat amb necessitats educatives especials escolaritzat en centres d'educació infantil (segon cicle) i educació primària.  
L'Orde de 14 de març de 2005, de la Conselleria de Cultura, Educació i Esport, regula l'atenció a l'alumnat amb necessitats educatives especials escolaritzat en centres que imparteixen educació secundària.  
  
L'Orde 12/2013, de 14 de març, de la Conselleria d'Educació, Cultura i Esport, fixa els criteris per a la determinació de les relacions de llocs de treball i publica les plantilles tipus de les escoles infantils (segon cicle), col·legis públics d'educació primària, col·legis públics d'educació infantil i primària i centres d'educació especial de titularitat de la Generalitat.  
L'Orde 62/2014, de 28 de juliol, de la Conselleria d'Educació, Cultura i Esport, actualitza la normativa que regula l'elaboració dels plans de convivència en els centres educatius de la Comunitat Valenciana i estableix els protocols d'actuació i intervenció davant de supòsits de violència escolar.  
L'Orde 69/2015, de 25 de juny, de la Conselleria d'Educació, Cultura i Esport, estableix els criteris per a la dotació de plantilles dels centres docents públics que imparteixen educació secundària obligatòria, batxillerat i formació professional.  
L'Ordre 38/2016, de 27 de juliol, de la Conselleria d'Educació, Investigació, Cultura i Esport, regula el Pla d'actuació per a la millora, el Programa de reforç per a 4t d'ESO i el Programa d'aula compartida.  
  
Per a garantir l'autonomia i la qualitat dels processos educatius cal que cada centre puga gestionar el seu professorat i els seus recursos materials de manera que puga donar una resposta educativa a l'alumnat, tot tenint en consideració les característiques de la comunitat educativa que el compon i mantenir una retroalimentació amb la societat i l'entorn on s'insereix.  
El Projecte educatiu del centre és el document que dóna resposta a la diversitat de les necessitats personals i educatives de l'alumnat derivades d'una societat plural on la comunitat educativa del centre, integrada pels sectors més directament afectats pel seu funcionament, ha d'expressar les seues necessitats i plantejar les seues prioritats de manera singular. Així doncs, el seu contingut ha de ser clar i reflectir un compromís col·legiat de tota la comunitat escolar per oferir la millor resposta en clau educativa a la diversitat social, econòmica i cultural del context per al qual es defineix.  
La Programació general anual (PGA) és l'instrument bàsic que recull la planificació, l'organització i el funcionament del centre, com a concreció anual dels diferents aspectes recollits en el Projecte educatiu del centre. El Pla d'actuació per a la millora (PAM) constitueix la part pedagògica de la PGA. La seua elaboració permetrà que cada centre puga detectar les necessitats del seu alumnat i determinar els recursos necessaris per atendre-les de la manera més adequada. En aquells casos en què calga fer una dotació de professorat addicional és fonamental que els centres coneguen l'abast en el moment en què realitzen la programació de les seues activitats didàctiques.  
Aquesta resolució s'organitza en dos capítols. En el primer es regulen els aspectes generals per a l'elaboració del PAM i en el capítol segon es regula l'assignació d'hores addicionals de professorat.  
Per tot el que s'ha exposat i fent ús de les atribucions que em confereix l'article 69 de la Llei 5/1983, de 30 de desembre, del Consell, el Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta del director general de Política Educativa i de conformitat amb aquesta, resolc:  
  
  
CAPÍTOL I  
Aspectes generals per a l'elaboració del Pla   
d'actuació per a la millora (PAM)  
  
Primer. Definició  
1. El Pla d'actuació per a la millora (PAM) constitueix la part pedagògica de la Programació general anual.  
2. Està conformat pel conjunt d'actuacions que es realitzen en un centre per a la millora de la qualitat educativa que inclou, entre altres aspectes, la consecució de l'equitat en l'educació i la millora de les competències de l'alumnat.  
3. Aquestes actuacions es concreten en un conjunt d'intervencions educatives que han de donar resposta a les necessitats, els interessos i les motivacions de tot l'alumnat del centre i s'organitzaran en línies d'acció, algunes de les quals es configuren com a programes: el Programa d'aula compartida (PAC), el Programa de millora de l'aprenentatge i del rendiment (PMAR) i el Programa de reforç per a 4t d'ESO (PR4).  
4. Els centres desenvoluparan el PAM amb el professorat de la seua plantilla. No obstant això, els centres educatius públics i els centres educatius privats concertats podran sol·licitar dotació d'hores addicionals de professorat segons el que s'estableix al capítol II d'aquesta resolució.  
  
Segon. Àmbit d'aplicació  
Aquesta resolució s'aplicarà als centres que imparteixen ensenyaments d'educació infantil (segon cicle), educació primària, educació secundària obligatòria, formació de persones adultes, formació professional bàsica i educació especial sostinguts amb fons públics, ubicats en l'àmbit de gestió de la Generalitat Valenciana.  
  
Tercer. Objecte  
L'objecte d'aquesta resolució és:  
a) Regular l'elaboració del Pla d'actuació per a la millora (PAM) per al curs 2017-2018.  
b) Establir el procediment de dotació, si s'escau, d'hores addicionals de professorat per a desenvolupar les intervencions educatives del PAM segons els ensenyaments i el règim de cada centre educatiu.  
  
Quart. Finalitats del PAM  
1. Incrementar el percentatge d'alumnat que assoleix els objectius i les competències clau corresponents.  
2. Augmentar la taxa de titulació de l'alumnat en l'educació secundària obligatòria.  
3. Reduir l'absentisme i l'abandonament escolar prematur i incrementar la taxa d'escolarització en l'educació postobligatòria.  
4. Millorar la competència emocional i les habilitats d'interacció social de l'alumnat per aconseguir una major integració socioeducativa.  
  
5. Desenvolupar accions per a previndre i compensar les desigualtats en educació des d'una perspectiva inclusiva.  
6. Garantir que l'alumnat assolisca una competència plurilingüe efectiva.  
7. Propiciar espais formatius orientats a l'aprenentatge al llarg de la vida de les persones adultes participants per a garantir una formació bàsica, el disseny autònom d'itineraris de vida personal, acadèmica i professional, la participació ciutadana, social i cultural i l'atenció a la població adulta en risc d'exclusió social a fi de promoure'n la inserció social.  
  
Cinqué. Elaboració del PAM  
1. Els centres han d'elaborar el PAM en el sistema d'informació ITACA, a excepció dels centres de formació de persones adultes que ho faran d'acord amb el procediment descrit a l'apartat 13 d'aquest article.  
  
2. Les dades de tot l'alumnat dels centres que disposen de la plataforma ITACA hauran d'estar actualitzades en aquest sistema d'informació.  
3. El manual de procediment per a treballar en ITACA estarà disponible en aquesta plataforma.  
4. Els centres docents sostinguts amb fons públics que sol·liciten el PAC (annex I), PMAR de 3r d'ESO per àmbits (annex II) o PR4 (annex III) hauran de seleccionar l'alumnat proposat, les dades del qual hauran d'estar introduïdes prèviament en el sistema d'informació ITACA.  
  
5. Cada centre seleccionarà les línies d'acció que configuren el seu PAM per a la millora de l'èxit escolar del seu alumnat.  
6. Per a implantar el PAC, el PMAR de 3r d'ESO per àmbits, el PR4 i altres línies d'acció que requerisquen la dotació d'hores addicionals de professorat s'indicarà:  
a) Nom de la intervenció.  
b) Perfil de l'alumnat.  
c) Finalitats.  
d) Cursos on es desplegarà la intervenció.  
e) Nombre d'alumnat previst per curs.  
f) Agrupaments.  
g) Horari.  
h) Hores setmanals de professorat destinades a la intervenció.  
i) Nombre de professorat implicat.  
j) Justificació i breu descripció de l'actuació.  
7. El apartats b), d), e), f) i g) no cal omplir-los per a les línies d'acció dels annexos IV i V.  
8. Per a aquelles línies d'acció que no requerisquen hores addicionals de professorat, sols cal omplir els apartats a) i j).  
9. Quan la intervenció educativa comporte una atenció fora del grup de referència, requerirà l'acord escrit de la família o dels seus representants legals.  
10. Les intervencions educatives es desenvoluparan sota la tutela i responsabilitat d'almenys un docent del centre.  
11. Quan la intervenció es duga a terme fora de l'horari lectiu, es requerirà la presència al centre educatiu d'almenys un membre de l'equip directiu.  
12. Quan les activitats es desenvolupen fora del centre educatiu, s'hauran de complir els requisits que la normativa vigent estableix al respecte i l'alumnat estarà sempre acompanyat pel professorat responsable d'aquestes activitats.  
13. El PAM dels centres de formació de persones adultes té com a finalitat primordial afavorir el procés d'anàlisi, reflexió, aplicació i avaluació col·laborativa, de l'equip docent en particular i del conjunt de la comunitat educativa, sobre les pràctiques i accions que cada centre dissenya anualment per atendre les necessitats i els interessos formatius de les persones adultes participants en el seu aprenentatge al llarg de la vida.  
Per emplenar el PAM aquests centres han de seguir el procediment següent:  
a) Entrar a la pàgina web del Servei d'Ordenació Acadèmica en què figura tota la informació referida als centres d'FPA.  
b) Pitjar la pestanya amb el nom PAM Centres FPA que dóna accés a un document específic per als centres de formació de persones adultes.  
  
c) Descarregar aquest fitxer, emplenar-lo i enviar-lo a l'adreça electrònica agf.sga@bxd.ky.  
14. Als centres públics, el claustre aprovarà els criteris per a la designació del professorat sota les directrius de la comissió de coordinació pedagògica. Sempre que siga possible, es designarà professorat amb destinació definitiva al centre i amb experiència prèvia en aquest tipus de programes.  
15. El termini per a l'elaboració del PAM serà des de l'endemà de la publicació d'aquesta resolució en el Diari Oficial de la Generalitat Valenciana fins al 3 de maig de 2017.  
  
Sisé. Aprovació del PAM  
1. Als centres públics, el claustre i el consell escolar o consell social hauran d'aprovar el PAM.  
2. Quan els centres públics sol·liciten hores addicionals de professorat, el claustre i el consell escolar o consell social hauran d'aprovar aquesta sol·licitud segons el que es preveu en el capítol II i en els annexos d'aquesta resolució.  
3. Els centres públics podran modificar el seu PAM una vegada assignada la dotació de professorat addicional. Per a aquesta modificació es requerirà l'aprovació del claustre i del consell escolar o consell social abans de la finalització del curs 2016-2017.  
4. Als centres privats concertats, la direcció del centre informarà el claustre i el consell escolar del contingut del PAM.  
5. Quan els centres privats concertats sol·liciten hores addicionals de professorat, s'haurà d'informar el claustre i el consell escolar d'aquesta sol·licitud segons el que es preveu en el capítol II i en els annexos d'aquesta resolució.  
6. Els centres concertats podran modificar el seu PAM una vegada assignada la dotació d'hores addicionals de professorat. D'aquesta modificació s'haurà d'informar el claustre i el consell escolar abans de la finalització del curs 2016-2017.  
  
Seté. Seguiment i avaluació del PAM  
1. La comissió de coordinació pedagògica, o l'òrgan o persona que en tinga atribuïdes les competències, realitzarà un seguiment trimestral del PAM, que quedarà reflectit en l'acta corresponent, per a la seua valoració, i si cal, modificació o millora.  
2. Qualsevol modificació o millora del PAM haurà de ser comunicada a l'òrgan instructor i a la Inspecció d'Educació.  
3. El PAM serà objecte d'una avaluació interna per part del claustre i podrà ser objecte d'una avaluació externa per part de la conselleria competent en matèria d'educació.  
4. El resultat d'aquestes avaluacions constituirà el punt de partida per a l'elaboració del PAM del curs següent.  
5. El consell escolar o consell social serà informat de l'avaluació del PAM. Aquesta avaluació formarà part de la memòria anual de la PGA del centre.  
  
Huité. Òrgan instructor  
S'estableix com a òrgan instructor dels expedients que es generen com a conseqüència de l'aplicació d'aquesta resolució la Subdirecció General d'Innovació i Qualitat Educativa i la Subdirecció General d'Ordenació, cadascuna en el seu respectiu àmbit de competències.  
  
  
Nové. Inspecció d'Educació  
1. La Inspecció d'Educació vetlarà pel compliment i l'aplicació d'aquesta resolució.  
2. A més a més, la Inspecció d'Educació realitzarà les tasques que específicament se li encomanen en aquesta resolució i en els seus annexos.  
3. La Inspecció General d'Educació designarà almenys un/a inspector/a coordinador/a per a cadascuna de les direccions territorials, que actuarà com a persona de referència de la Direcció General de Política Educativa i de la Inspecció Territorial d'Educació.  
  
Desé. Assessorament i formació  
El Servei de Formació del Professorat, el Servei d'Avaluació i Estudis, el Servei d'Innovació i Qualitat, el Servei d'Ordenació Acadèmica, el Servei d'Educació Plurilingüe i la Inspecció d'Educació assessoraran els centres educatius en el desenvolupament del PAM, organitzaran de forma coordinada activitats formatives, facilitaran recursos didàctics i promouran l'intercanvi d'experiències.  
  
  
Onzé. Comissió assessora  
1. Es constituirà una comissió assessora, amb la composició següent:  
Presidència:  
La persona titular de la Direcció General de Política Educativa, o persona en qui delegue.  
Vocalies:  
La persona titular de la Subdirecció General d'Innovació i Qualitat Educativa, o persona en qui delegue.  
La persona titular de la Subdirecció General d'Ordenació, o persona en qui delegue.  
La persona titular de la Inspecció General d'Educació o persona en qui delegue.  
El/la cap del Servei d'Avaluació i Estudis, o la persona suplent que es designe.  
El/la cap del Servei d'Innovació i Qualitat, o la persona suplent que es designe.  
El/la cap del Servei d'Educació Plurilingüe, o la persona suplent que es designe.  
El/la cap de Servei d'Ordenació Acadèmica, o la persona suplent que es designe.  
El/la cap de Servei de Formació del Professorat, o la persona suplent que es designe.  
El/la cap de Servei de Planificació Educativa, o la persona suplent que es designe.  
Una persona en representació de la Subdirecció General de Personal Docent.  
Una persona en representació de la Subdirecció General de Centres Docents.  
Un funcionari o funcionària de la Direcció General de Política Educativa, qui ocuparà la secretaria de la comissió.  
S'hi podran incorporar, amb veu i sense vot, els tècnics o tècniques en la matèria que es consideren necessaris per al correcte desenvolupament de les funcions encomanades.  
2. Les funcions d'aquesta comissió seran les següents:  
a) Elaborar la proposta d'autorització dels programes del PAM per a cada centre.  
b) Valorar les propostes de l'òrgan instructor per a l'assignació d'hores addicionals de professorat als centres de titularitat de la Generalitat i als centres privats concertats, en tots dos casos d'acord amb la disponibilitat pressupostària.  
c) Elaborar la proposta per a la dotació d'hores addicionals de professorat als centres públics i elevar la proposta de dotació d'hores addicionals de professorat als centres privats concertats a la Direcció General de Centres i Personal Docent.  
  
Dotzé. Autorització dels programes del PAM  
La Direcció General de Política Educativa autoritzarà els programes del PAM per al curs 2017-2018.  
  
Tretzé. Delegació de competències  
Es delega en el director general de Política Educativa i en el director general de Centres i Personal Docent, cadascun en els seus respectius àmbits de competència, la facultat de resoldre el procediment per a la concessió de dotacions complementàries per al desenvolupament del PAM. Així mateix, se'ls autoritza a adoptar les mesures oportunes per al compliment i aplicació d'aquesta resolució i també a resoldre i notificar totes les incidències que es plantegen en la seua interpretació i execució.  
  
  
CAPÍTOL II  
Dotació d'hores addicionals de professorat  
  
Catorzé. Sol·licitud i termini  
1. Després d'haver elaborat el PAM en el sistema d'informació ITACA, els centres docents podran emplenar la sol·licitud d'hores addicionals de professorat que es presentarà a través de l'Oficina Virtual per als Centres Educatius (OVICE), disponible en l'enllaç que es publicarà en la pàgina web https://oficinavirtual.gva.es/oficina\_tactica/  
2. El termini de sol·licitud en l'OVICE serà del 10 d'abril al 3 de maig de 2017 i el seu manual estarà disponible en aquesta plataforma.  
3. Els centres de titularitat de la Generalitat que sol·liciten hores addicionals de professorat hauran d'annexar en l'Oficina Virtual les actes d'aprovació del claustre i d'aprovació del consell escolar o consell social.  
4. Els centres privats concertats que sol·liciten hores addicionals de professorat hauran d'annexar en l'Oficina Virtual les actes d'informació al claustre i al consell escolar.  
  
Quinzé. Procediment de dotació d'hores addicionals de professorat  
  
1. Per a efectuar el procediment de dotació d'hores addicionals de professorat, s'atendrà a la informació que el centre reflectisca en la seua sol·licitud, a les dades que figuren en el sistema d'informació ITACA, o a d'altres de què dispose l'Administració educativa.  
2. En el cas dels centres privats concertats, només seran considerats centres sol·licitants i podran ser seleccionats, aquells que hagen emplenat correctament les dades de sol·licitud en l'Oficina Virtual per als Centres Educatius (OVICE) i hagen aportat la totalitat de la documentació requerida en la forma i terminis establits.  
3. Per a la dotació d'hores addicionals de professorat s'atendrà als criteris següents:  
a) Els centres que imparteixen educació infantil (segon cicle) o educació primària podran sol·licitar hores addicionals de professorat per a vehicular àrees en valencià o en anglés, d'acord amb el calendari general d'implantació del Programa d'educació plurilingüe dinàmic (PEPD) establit en el Decret 9/2017, segons el que es preveu en l'annex IV d'aquesta resolució.  
b) Els centres de titularitat de la Generalitat que imparteixen ensenyaments d'educació infantil (segon cicle), educació primària, educació secundària obligatòria o educació especial podran comptar amb personal complementari per atendre les necessitats específiques de l'alumnat, segons el que es preveu en l'annex V d'aquesta resolució.  
c) Els centres ordinaris privats concertats podran sol·licitar atenció d'especialista d'audició i llenguatge, que es facilitarà a través dels serveis psicopedagògics escolars segons el que s'estableix a l'annex V d'aquesta resolució.  
d) Els centres docents privats que així ho sol·liciten i que complisquen els requisits per a la seua autorització, podran rebre hores addicionals per al desenvolupament del PMAR de 3r d'ESO per àmbits.  
e) Els centres docents que així ho sol·liciten i que tinguen autoritzat el PMAR de 3r d'ESO per àmbits durant el curs 2016-2017, podran rebre hores addicionals per al desenvolupament del Programa de reforç per a 4t d'ESO (PR4).  
f) Els centres docents que tinguen autoritzat el Programa d'aula compartida (PAC) que així ho sol·liciten podran rebre dotació d'hores addicionals de professorat.  
g) En la resta de casos, d'acord amb les consignacions pressupostàries, per a determinar l'assignació d'hores addicionals de professorat es tindran en compte els criteris següents:  
- Es valoraran les línies d'acció que desenvolupen mesures organitzatives a nivell de centre i aula que afavorisquen la inclusió educativa de tot l'alumnat o que desenvolupen una tasca social rellevant.  
- Nombre total d'alumnat matriculat en educació infantil (segon cicle), educació primària i educació secundària obligatòria que es multiplicarà pel factor corresponent al seu índex socioeconòmic i cultural (ISEC), atenent la següent taula d'equivalències:  
  
ISEC Factor  
1 1,3  
2 1,1  
3 1,0  
4 0,5  
5 0,3  
  
En els centres d'educació infantil i primària (CEIP), el càlcul per a ambdues etapes es realitzarà de manera conjunta.  
- S'assignarà 1 punt per cada punt percentual corresponent al percentatge d'alumnat amb necessitats de compensació educativa.  
  
Setzé. Resolució de l'assignació d'hores addicionals de professorat  
  
1. A efectes de notificació, la resolució provisional de l'assignació d'hores addicionals de professorat es publicarà en la pàgina web de la Conselleria d'Educació, Investigació, Cultura i Esport. Aquesta resolució provisional inclourà la relació de centres autoritzats i la proposta de dotació d'hores addicionals de professorat.  
2. Publicada aquesta resolució provisional, els centres educatius podran presentar al·legacions en el termini de 10 dies naturals comptats des de l'endemà de la publicació en la pàgina web de la Conselleria d'Educació, Investigació, Cultura i Esport. Aquestes al·legacions es presentaran en l'Oficina Virtual per als Centres Educatius (OVICE).  
  
3. Estudiades les al·legacions, l'òrgan instructor del procediment elevarà la proposta definitiva a la Direcció General de Política Educativa, que resoldrà la convocatòria per delegació del secretari autonòmic d'Educació i Investigació.  
4. La resolució definitiva es publicarà en la pàgina web de la Conselleria d'Educació, Investigació, Cultura i Esport i en el Diari Oficial de la Generalitat Valenciana.  
5. La Direcció General de Centres i Personal Docent dotarà les hores addicionals de professorat als centres de titularitat de la Generalitat, amb efectes d'1 de setembre de 2017, segons la resolució de la Direcció General de Política Educativa. En el cas dels centres privats concertats, la dotació d'hores addicionals es realitzarà amb efectes des de l'1 de setembre de 2017 fins al 31 d'agost de 2018, també segons la resolució de la Direcció General de Política Educativa.  
  
  
Desseté. Termini de resolució  
El termini màxim per a resoldre aquest expedient és de dos mesos des de la data d'efectes. Vençut aquest termini sense haver-se notificat cap resolució expressa, els centres educatius interessats hauran de considerar desestimada la seua sol·licitud.  
  
Dihuité. Programa d'acollida al sistema educatiu  
Els centres privats concertats que en el curs 2016-2017 tenen autoritzat el Programa d'acollida al sistema educatiu (PASE) podran sol·licitar la continuïtat com a màxim fins al curs 2017-2018.  
Dinové. Producció d'efectes  
Aquesta resolució tindrà efectes l'endemà de la seua publicació en el Diari Oficial de la Generalitat Valenciana.  
De conformitat amb el que estableixen els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs d'alçada davant del conseller d'Educació, Investigació, Cultura i Esport en el termini d'un mes, a comptar des de l'endemà de ser publicada, o, directament, un recurs contenciós administratiu davant del jutjat contenciós competent, en el termini de dos mesos a comptar des de l'endemà de la data de ser publicada.  
  
  
València, 4 d'abril de 2017.- El secretari autonòmic d'Educació i Investigació: Miguel Soler Gracia.  
  
  
  
ANNEX I  
Línia d'acció: PA01-Programa d'aula compartida (PAC)  
  
1. Definició i finalitats  
1. El PAC és un programa d'atenció a la diversitat i inclusió educativa adreçat a l'alumnat en risc d'exclusió social matriculat als centres d'educació secundària obligatòria, que presenta conductes disruptives, dificultats d'adaptació al medi escolar i tendència a l'absentisme escolar crònic o a l'abandonament escolar.  
2. Té com a finalitat:  
a) Reduir l'absentisme escolar amb una oferta educativa diversa, adaptada a les diferents necessitats, interessos, motivacions i aspiracions de l'alumnat.  
b) Previndre l'abandonament escolar prematur i fomentar la integració socioeducativa de l'alumnat.  
c) Reforçar les competències clau i les aptituds necessàries per a la prevenció i el tractament dels comportaments disruptius.  
d) Oferir un espai alternatiu que millore l'experiència educativa de l'alumnat.  
e) Crear un entorn de cooperació.  
f) Optimitzar el desenvolupament personal, intel·lectual, social i emocional de l'alumnat.  
g) Potenciar la incorporació al món laboral.  
2. Àmbit d'aplicació  
L'àmbit d'aplicació d'aquesta línia d'acció són els centres sostinguts amb fons públics que imparteixen ensenyaments d'educació secundària obligatòria.  
3. Condicions i estructura  
1. El PAC podrà autoritzar-se als centres educatius sostinguts amb fons públics que establisquen un acord de col·laboració entre el centre docent i les corporacions locals o entitats col·laboradores, amb experiència en el treball socioeducatiu amb adolescents en risc d'exclusió social.  
2. Podran autoritzar-se programes que impliquen diversos centres de la mateixa àrea geogràfica i, en qualsevol cas, prèvia autorització de la Direcció General de Política Educativa.  
3. El grup del programa estarà format per un mínim de 10 alumnes i un màxim de 16. No obstant això, la Direcció General de Política Educativa, amb l'informe de la Inspecció d'Educació, podrà autoritzar la constitució d'un grup amb un nombre diferent d'alumnes.  
4. L'alumnat del programa cursarà en el grup de PAC, a partir de l'estructura i distribució horària que determinen els centres, els àmbits següents:  
a) Àmbit acadèmic:  
Tindrà una càrrega horària mínima de 10 hores setmanals i hi inclourà els aspectes més rellevants de les matèries dels cursos en què l'alumnat estiga matriculat. Es desenvoluparà dins del centre. Es prioritzaran les activitats que promoguen l'adquisició d'habilitats necessàries per a l'adaptació i la inclusió de l'alumnat al centre.  
b) Aula taller:  
Tindrà un caràcter eminentment pràctic i funcional. Les activitats del taller es desenvoluparan en el centre o en els espais de les corporacions locals o entitats col·laboradores. Seran impartides per professionals de les corporacions locals o entitats col·laboradores, previ acord amb aquestes corporacions o entitats col·laboradores.  
5. A l'hora de planificar la distribució horària del programa, es prioritzarà minimitzar el nombre de desplaçaments de l'alumnat.  
6. L'horari de l'alumnat serà de 30 hores setmanals.  
7. Qualsevol intervenció educativa, tant dins com fora del centre, es realitzarà sempre sota la tutela i responsabilitat, d'almenys, un docent. Es requerirà la presència d'almenys un membre de l'equip directiu, quan aquesta activitat es realitze dins del centre educatiu.  
  
8. Quan el desplaçament es realitze dins de l'horari lectiu, l'alumnat haurà d'anar acompanyat pel professorat del programa. Aquest desplaçament es computarà dins l'horari lectiu del professorat.  
4. Disseny del programa  
1. La direcció del centre educatiu, assessorada pel departament d'orientació, serà la responsable del disseny i la redacció del programa seguint els criteris establits per la comissió de coordinació pedagògica, o l'òrgan o persona que en tinga atribuïdes les competències, i aprovats pel claustre.  
2. En el cas que el PAC siga compartit entre diferents centres docents, aquests hauran de coordinar-se a l'hora de planificar les activitats de l'aula taller.  
3. La definició del programa inclourà:  
a) Justificació de la mesura.  
b) Criteris d'accés al programa establits en l'apartat 6 d'aquest annex.  
c) Organització espacial i temporal, i agents implicats.  
d) Adequació dels continguts de l'àmbit acadèmic i l'aula taller amb les matèries del curs corresponent.  
e) Criteris de promoció i procediment per a recuperar les matèries pendents.  
f) Criteris i procediment previstos per al seguiment, avaluació i revisió, si s'escau, del programa.  
5. Programació  
1. La programació de la intervenció educativa es realitzarà de manera coordinada entre el centre docent i les corporacions locals o entitats col·laboradores.  
2. La concreció curricular i la programació serà elaborada pel professorat de l'àmbit acadèmic, assessorat pels departaments didàctics corresponents i pel departament d'orientació, al qual estarà adscrit funcionalment.  
3. La concreció curricular i la programació de les actuacions de l'aula taller es faran conjuntament entre els departaments d'orientació dels centres docents i els agents socials responsables. El professorat coordinador de l'aula taller serà l'encarregat d'elaborar-la.  
4. Els principis metodològics es basaran en el desenvolupament de les competències clau i l'assoliment dels objectius d'etapa. Es donarà rellevància al procés de resolució de problemes i al treball per projectes, atenent a criteris de funcionalitat de l'aprenentatge.  
5. El cap o la cap del departament d'orientació vetlarà pel compliment de la programació didàctica i l'aplicació adequada dels criteris d'avaluació de l'àmbit acadèmic i de la concreció de l'aula taller de l'alumnat d'aquest programa.  
6. Criteris d'accés de l'alumnat  
1. Podrà incorporar-se al PAC l'alumnat de primer cicle d'ESO que:  
  
a) Presente risc d'exclusió social i dificultats d'adaptació al medi escolar i a l'entorn educatiu.  
b) Haja cursat almenys un curs del primer cicle d'ESO.  
c) Tinga tendència a l'abandonament i a l'absentisme escolar crònic o molt accentuat.  
d) Tinga escasses expectatives d'obtindre el títol de Graduat en ESO.  
e) Mostre intenció d'integrar-se al món laboral.  
f) Tinga entre 14 i 16 anys, o els complisca dins de l'any natural en què s'incorpore al programa.  
2. Amb anterioritat a la incorporació de l'alumnat al programa, el centre haurà d'haver aplicat altres mesures d'atenció a la diversitat.  
7. Incorporació de l'alumnat al programa  
1. Per a la incorporació de l'alumnat al programa se seguirà el procediment següent:  
a) Després de la segona avaluació del curs 2016-2017, l'equip educatiu del grup farà una proposta raonada, signada pel tutor o tutora i dirigida a la direcció del centre, on s'indicaran els motius pels quals es considera oportú cursar el programa en el curs 2017-2018.  
  
b) L'equip directiu introduirà l'alumnat proposat al sistema d'informació ITACA.  
c) La direcció del centre farà arribar la proposta al departament d'orientació o a qui en tinga atribuïdes les funcions que, oïts l'alumne o alumna i la seua família o representants legals, realitzarà l'avaluació sociopsicopedagògica preceptiva i emetrà un informe de determinació de necessitats on s'indicarà l'oportunitat o no de cursar-lo.  
  
d) En la sessió d'avaluació final, l'equip educatiu corresponent realitzarà la proposta definitiva sobre la incorporació de l'alumne o alumna al programa, en què s'especificarà el nivell de competència curricular en cadascuna de les matèries cursades.  
e) La direcció del centre, amb l'acord escrit de la família o representants legals, autoritzarà la incorporació de l'alumnat al programa.  
  
2. Durant el primer trimestre del curs es podrà incorporar alumnat al programa, atenent les condicions establides amb anterioritat.  
  
8. Avaluació i promoció  
1. L'avaluació de l'alumnat serà contínua, personalitzada i integradora.  
2. Es basarà en el grau d'assoliment de les competències clau i la consecució dels objectius generals d'etapa, d'acord amb la concreció del programa.  
3. El professorat de l'àmbit acadèmic i el professorat d'aula taller realitzarà una avaluació trimestral de l'alumnat.  
4. El professorat de l'àmbit acadèmic serà el responsable de les qualificacions corresponents a les matèries implicades en aquest àmbit, en coordinació amb els departaments didàctics corresponents.  
5. El professorat coordinador de l'aula taller avaluarà l'alumnat, oïdes les consideracions dels professionals dependents de les corporacions locals o les entitats col·laboradores.  
6. Les qualificacions obtingudes en l'àmbit acadèmic i en l'aula taller es traslladaran a les matèries corresponents al curs en el qual estiga matriculat l'alumnat, tenint en compte les adaptacions curriculars adoptades.  
7. Es consignarà en l'expedient acadèmic, en l'historial acadèmic i en l'informe per trasllat, que les matèries han estat cursades en un programa específic d'atenció a la diversitat.  
8. Amb caràcter general, l'alumnat estarà escolaritzat fins a acabar el curs escolar en què complisca els 16 anys.  
9. La direcció del centre podrà autoritzar, excepcionalment, la permanència de l'alumnat un curs més en el programa, previ informe favorable de l'equip docent i el departament d'orientació.  
10. En finalitzar el programa, l'alumnat podrà continuar estudis en formació professional bàsica o incorporar-se al món laboral.  
9. Requisits i designació del professorat  
1. La direcció dels centres públics designarà el professorat que impartirà el programa, sempre que siga possible, entre el professorat amb destinació definitiva al centre. Aquesta designació es farà atenent als criteris de selecció establits per la comissió de coordinació pedagògica, o l'òrgan o persona que en tinga atribuïdes les competències, i el claustre.  
2. El professorat d'aula taller serà l'encarregat en aquest àmbit de:  
a) Controlar l'assistència.  
b) Supervisar l'actuació.  
c) Implementar el pla de convivència.  
d) Avaluar les activitats.  
e) Acompanyar l'alumnat a l'aula taller.  
f) Coordinar les actuacions entre el centre docent i l'entitat col·laboradora.  
10. Acords de col·laboració  
1. Els centres hauran d'establir acords de col·laboració amb les corporacions locals o amb altres entitats col·laboradores de la seua àrea geogràfica.  
2. Les corporacions locals o entitats col·laboradores hauran de tindre experiència en el treball socioeducatiu amb adolescents en risc d'exclusió social.  
3. Els acords de col·laboració s'hauran de formalitzar per escrit abans de començar les activitats amb l'alumnat, i es comunicaran a l'òrgan instructor quan es formalitze la sol·licitud del programa a l'OVICE. Els acords de col·laboració es custodiaran al centre.  
11. Procediment d'autorització  
El PAC s'haurà d'incloure com a línia d'acció dins del PAM, atenent a criteris inclusius i serà autoritzat per la Direcció General de Política Educativa.  
  
  
  
ANNEX II  
Línia d'acció: PM01-Programa de millora de l'aprenentatge i del rendiment (PMAR de 3r d'ESO per àmbits)  
  
1. Definició i finalitats  
1. El PMAR de 3r d'ESO per àmbits és un programa d'atenció a la diversitat i inclusió educativa adreçat als centres sostinguts amb fons públics que imparteixen educació secundària obligatòria.  
2. Està adreçat a l'alumnat que presenta dificultats rellevants d'aprenentatge no atribuïbles a la falta d'estudi o esforç.  
3. Té com a finalitat facilitar que tot l'alumnat assolisca els objectius i adquirisca les competències corresponents.  
4. Els centres públics podran emprar hores assignades al centre en aplicació del punt 2.6 de l'Ordre 69/2015 de 25 de juny per a desenvolupar un PMAR de 3r d'ESO per àmbits. Així mateix, els centres privats concertats que disposen de dotació horària complementària per al desenvolupament del seu PAM podran fer ús d'aquesta dotació per a l'aplicació dels PMAR.  
5. L'alumnat de PMAR estarà adscrit a un grup ordinari de referència.  
2. Àmbit d'aplicació  
L'àmbit d'aplicació d'aquesta línia d'acció són els centres de titularitat de la Generalitat i els centres privats concertats que imparteixen ensenyaments d'educació secundària obligatòria.  
3. Condicions i estructura  
1. Es podrà formar un grup específic de PMAR de 3r d'ESO per àmbits amb un mínim de 10 alumnes i un màxim de 16. No obstant això, la Direcció General de Política Educativa, amb l'informe previ de la Inspecció d'Educació, podrà autoritzar la constitució d'un grup amb un nombre diferent d'alumnes.  
2. L'alumnat cursarà en el seu grup específic els àmbits següents:  
a) Àmbit lingüístic i social, que inclourà valencià: llengua i literatura, llengua castellana i literatura i geografia i història (9 hores).  
b) Àmbit de llengua estrangera: Es respectarà l'idioma estranger cursat en 1r i 2n d'ESO, amb un currículum adaptat dins d'un enfocament comunicatiu que contemple una organització dels continguts i una metodologia adequada (3 hores).  
c) Àmbit científic i matemàtic: biologia i geologia, física i química i matemàtiques (8 hores).  
d) L'alumnat cursarà dues hores de tutoria, una amb el seu grup específic i una altra amb el seu grup de referència.   
3. Prenent com a referència el currículum de 3r d'ESO, l'alumnat cursarà, obligatòriament amb el seu grup de referència la resta de matèries.  
4. Disseny del programa  
1. La direcció del centre educatiu, assessorada pel departament d'orientació, serà la responsable del disseny i redacció del programa seguint els criteris establits per la comissió de coordinació pedagògica, o l'òrgan o persona que en tinga atribuïdes les competències, i aprovats pel claustre.  
2. En el disseny del programa s'inclouran els aspectes següents:  
a) Justificació de l'aplicació de la mesura, després d'analitzar les mesures d'atenció a la diversitat i inclusió adoptades prèviament.  
  
b) Perfil de l'alumnat proposat per al programa.  
c) Criteris per a distribuir l'alumnat del programa en els grups ordinaris de referència.  
d) Criteris d'organització espacial i temporal.  
e) Criteris de promoció i procediments per a recuperar les matèries pendents.  
f) Criteris i procediments previstos per al seguiment, avaluació i revisió, si s'escau, del programa.  
5. Programació  
1. La programació serà elaborada pel professorat implicat, assessorat pels departaments didàctics corresponents i pel departament d'orientació, al qual estarà adscrit funcionalment.  
2. Els principis metodològics s'orientaran a la resolució de problemes, el treball per projectes, el desenvolupament de les competències clau i l'assoliment dels objectius d'etapa.  
3. El cap o la cap del departament d'orientació vetlarà pel compliment de la programació didàctica.  
4. Els continguts, criteris d'avaluació, competències i estàndards d'aprenentatge avaluables s'establiran pel professorat responsable de cadascuna de les matèries i àmbits que conformen el programa a partir dels criteris desenvolupats pels departaments didàctics implicats, prenent com a referència el currículum de 3r d'ESO.  
6. Criteris d'accés de l'alumnat  
1. Podrà incorporar-se al PMAR l'alumnat que presente dificultats rellevants d'aprenentatge no imputables a la falta d'estudi o esforç i que a més complisca algun dels requisits següents:  
a) Haja repetit almenys una vegada en qualsevol etapa educativa, haja cursat 2n d'ESO, i no complisca els requisits per a promocionar a 3r d'ESO.  
b) Haja cursat una sola vegada 3r d'ESO i no complisca els requisits per a promocionar a 4t d'ESO.  
2. L'alumnat estarà adscrit a un grup ordinari de referència i es distribuirà de manera equilibrada entre els diferents grups del seu nivell.  
  
7. Incorporació de l'alumnat al programa  
1. Per a la incorporació de l'alumnat al programa se seguirà el procediment següent:  
a) Després de la segona avaluació del curs 2016-2017, l'equip educatiu de 2n i 3r d'ESO farà una proposta raonada, signada pel tutor o tutora, dirigida a la direcció del centre on s'indicaran els motius pels quals es considera que aquest programa és el més adequat per a l'alumne o alumna, per al curs 2017-2018.  
b) La direcció del centre farà arribar la proposta al departament d'orientació que, oïts l'alumne o alumna i la seua família o representants legals, realitzarà l'avaluació psicopedagògica i emetrà l'informe corresponent, on s'indicarà l'oportunitat o no de cursar el programa.  
  
c) L'equip docent realitzarà l'avaluació acadèmica de l'alumnat especificant el grau d'assoliment de les competències clau i els objectius assolits.  
d) En la sessió d'avaluació final, l'equip educatiu de 2n i 3r d'ESO farà la proposta sobre la conveniència o no de cursar el programa. El tutor o tutora emetrà el consell orientador, tenint en compte les propostes realitzades per l'equip docent.  
e) La direcció del centre, amb l'acord escrit de la família o representants legals, autoritzarà la incorporació de l'alumne o alumna al programa.  
f) L'equip directiu introduirà l'alumnat proposat al sistema d'informació ITACA.  
2. Durant el primer trimestre del curs podrà incorporar-se alumnat al programa, amb l'informe favorable de la Inspecció d'Educació.  
8. Avaluació i promoció  
1. L'avaluació de l'alumnat dels programes de millora de l'aprenentatge i del rendiment es realitzarà conforme a la normativa vigent en cada moment.  
2. El professorat prendrà com referent per a l'avaluació els criteris d'avaluació específics del programa i els elements de les adaptacions curriculars realitzades a l'alumnat.  
3. Als efectes de promoció, l'alumnat promocionarà quan haja superat tots els àmbits i les matèries cursats. Si l'alumne o alumna té avaluació negativa simultàniament en algun àmbit o matèria, l'equip docent promocionarà l'alumne o alumna quan es donen conjuntament les condicions següents:  
a) Que l'alumne no tinga avaluació negativa simultàniament en dos o en els tres àmbits.  
b) Que l'equip docent considere que la naturalesa de les matèries i àmbits amb avaluació negativa simultàniament no impedeix l'alumne o alumna seguir amb èxit el curs següent, que té expectatives favorables de recuperació i que la promoció beneficiarà la seua evolució acadèmica.  
9. Requisits i designació del professorat  
1. La direcció dels centres públics designarà el professorat que impartirà els àmbits, sempre que siga possible, entre el professorat amb destinació definitiva al centre. Aquesta designació es farà atenent als criteris de selecció establits per la comissió de coordinació pedagògica i el claustre.  
2. Cada àmbit serà impartit per un sol professor/a.  
3. El professorat que impartisca els diferents àmbits pertanyerà als departaments didàctics de les àrees que els configuren.  
4. El professorat quedarà adscrit, funcionalment, al departament d'orientació, i actuarà de manera coordinada entre si.  
5. El tutor o tutora serà un dels professors o professores dels àmbits.  
  
6. En els centres privats concertats, els titulars assignaran el professorat que impartirà els àmbits específics del PMAR, diferenciant en la nòmina de pagament delegat les hores de dedicació al PMAR de la resta d'hores lectives.  
10. Procediment d'autorització  
El PMAR s'haurà d'incloure com a línia d'acció dins del PAM atenent a criteris inclusius i serà autoritzat per la Direcció General de Política Educativa.  
  
  
  
ANNEX III  
Línia d'acció: PR04-Programa de Reforç de 4t d'ESO (PR4)  
  
1. Definició i finalitats  
1. El PR4 és un programa d'atenció a la diversitat i inclusió educativa adreçat als centres sostinguts amb fons públics que imparteixen educació secundària obligatòria.  
2. Va adreçat a l'alumnat que mostra interés per obtindre el títol de Graduat en Educació Secundària Obligatòria i que, en cursos anteriors, ha presentat dificultats generalitzades d'aprenentatge.  
3. Aquest programa té com a finalitat que l'alumnat desenvolupe les competències clau i assolisca els objectius generals de l'etapa.  
4. El PR4 podrà autoritzar-se als centres educatius sostinguts amb fons públics que tinguen autoritzat, almenys, un grup de PMAR de 3r d'ESO per àmbits durant el curs 2016-2017.  
2. Àmbit d'aplicació  
L'àmbit d'aplicació d'aquesta línia d'acció són els centres sostinguts amb fons públics que imparteixen ensenyaments d'educació secundària obligatòria.  
3. Condicions i estructura  
1. El grup estarà format per un mínim de 10 alumnes i un màxim de 16. No obstant això, la Direcció General de Política Educativa, amb l'informe previ de la Inspecció d'Educació, podrà autoritzar la constitució d'un grup amb un nombre diferent d'alumnes.  
2. L'alumnat del programa cursarà en el grup específic els àmbits següents:  
a) Àmbit lingüístic i social, que inclourà els aspectes bàsics del currículum de les matèries de valencià: llengua i literatura, llengua castellana i literatura i geografia i història (9 hores setmanals).  
b) Àmbit de llengua estrangera, amb un currículum adaptat que prioritze la competència comunicativa de l'alumnat (2 hores). Es respectarà l'idioma estranger cursat com a primer idioma en el primer cicle d'ESO. El centre podrà organitzar aquest àmbit integrant-lo dins de l'àmbit lingüístic i social si el professorat que l'imparteix disposa de l'habilitació requerida.  
c) Àmbit científic i matemàtic, que inclourà els aspectes bàsics del currículum corresponents a les matèries de matemàtiques i ciències aplicades a l'activitat professional (7 hores setmanals). Així mateix, cursarà la matèria de tecnologia, amb un currículum adaptat que li permeta assolir els objectius de l'etapa. El centre podrà optar per organitzar aquesta matèria integrada dins d'aquest àmbit (3 hores setmanals).  
3. L'alumnat cursarà una hora de tutoria amb el seu grup específic.  
4. L'alumnat cursarà dues matèries d'entre el bloc d'assignatures troncals i el bloc d'assignatures específiques, amb un currículum adaptat. El centre podrà optar per organitzar aquestes matèries integrades en algun dels àmbits, com un àmbit específic o com una matèria a cursar dins del seu grup de referència (6 hores setmanals).  
5. Per tal de facilitar la seua inclusió en les activitats ordinàries del centre, l'alumnat del programa cursarà en el seu grup de referència educació física, valors ètics o religió i una hora de tutoria.  
4. Disseny del programa  
1. La direcció del centre educatiu, assessorada pel departament d'orientació, serà la responsable del disseny i redacció del programa seguint els criteris establits per la comissió de coordinació pedagògica, o l'òrgan o persona que en tinga atribuïdes les competències, i aprovats pel claustre.  
2. En el disseny del programa s'inclouran els aspectes següents:  
a) Justificació de l'aplicació de la mesura, després d'analitzar les mesures d'atenció a la diversitat adoptades prèviament.  
b) Criteris d'accés de l'alumnat al programa establits en l'apartat 6 d'aquest annex.  
c) Criteris per a distribuir l'alumnat del programa en els grups ordinaris de referència.  
d) Criteris d'organització espacial i temporal.  
e) Criteris i procediments per a recuperar les matèries pendents.  
f) Criteris d'obtenció del títol de Graduat en Educació Secundària Obligatòria.  
g) Criteris i procediments previstos per al seguiment, avaluació i revisió, si s'escau, del programa.  
5. Programació  
1. La programació serà elaborada pel professorat dels àmbits, assessorat pels departaments didàctics corresponents i pel departament d'orientació, al qual estarà adscrit funcionalment.  
2. Els principis metodològics s'orientaran a la resolució de problemes, el treball per projectes, el desenvolupament de les competències clau i l'assoliment dels objectius d'etapa.  
3. El cap o la cap del departament d'orientació vetlarà pel compliment de la programació didàctica.  
6. Criteris d'accés de l'alumnat  
1. Una vegada constituït el grup podrà incorporar-se al PR4 l'alumnat que:  
a) Haja cursat 3r d'educació secundària obligatòria en un grup del Programa de millora de l'aprenentatge i del rendiment (PMAR de 3r d'ESO per àmbits)  
b) De manera extraordinària, l'alumnat que haja cursat dues vegades 3r d'ESO o una vegada 4t d'ESO.  
c) Presente dificultats generalitzades d'aprenentatge no atribuïbles a la falta d'estudi o d'esforç i mostre interés, motivació i expectatives d'obtindre el títol de Graduat en Educació Secundària Obligatòria.  
  
2. L'alumnat estarà adscrit a un grup ordinari de referència i es distribuirà de manera equilibrada entre els diferents grups del seu nivell.  
  
7. Incorporació de l'alumnat al programa  
1. Per a la incorporació de l'alumnat al programa se seguirà el procediment següent:  
a) Després de la segona avaluació del curs 2016-2017, l'equip educatiu del grup de PMAR de 3r d'ESO per àmbits, farà una proposta raonada, signada pel tutor o tutora i dirigida a la direcció del centre, on s'indicaran els motius pels quals es considera que aquest programa és el més adequat per a l'alumne o alumna, per al curs 2017-2018.  
  
b) Per l'alumnat procedent de 3r i 4t d'ESO ordinari, se seguirà el mateix procediment.  
c) La direcció del centre farà arribar la proposta al departament d'orientació que, oïts l'alumne o alumna i la seua família o representants legals, realitzarà l'avaluació psicopedagògica preceptiva i emetrà l'informe corresponent, on s'indicarà l'oportunitat o no de cursar el programa.  
d) L'equip docent realitzarà l'avaluació acadèmica de l'alumnat especificant el grau d'assoliment de les competències clau i els objectius assolits.  
e) En la sessió d'avaluació final, l'equip educatiu de 3r o 4t d'ESO farà la proposta definitiva sobre la conveniència o no de cursar el programa. El tutor o tutora emetrà el consell orientador, tenint en compte les propostes realitzades per l'equip docent.  
f) La direcció del centre, amb l'acord escrit de la família o representants legals autoritzarà la incorporació de l'alumne o alumna al programa.  
g) L'equip directiu introduirà l'alumnat proposat al sistema d'informació ITACA.  
2. Durant el primer trimestre del curs podrà incorporar-se alumnat al programa d'acord amb les condicions establides amb anterioritat.  
3. L'equip educatiu, en col·laboració amb el departament d'orientació, podrà determinar de manera raonada, durant el curs escolar, l'eixida d'un alumne o alumna del programa i la reincorporació al seu grup de referència.  
8. Avaluació, promoció i obtenció del títol de Graduat en Educació Secundària Obligatòria  
1. L'avaluació serà contínua, personalitzada i integradora.  
2. Es realitzarà per àmbits i matèries atenent al grau d'assoliment de les competències clau i la consecució dels objectius generals d'etapa.  
  
3. Les qualificacions obtingudes es traslladaran a les matèries corresponents de 4t d'ESO. Es podran assignar diferents qualificacions a les matèries que conformen els àmbits, tenint en compte que, si s'ha aprovat un àmbit, cap de les matèries que el conformen pot tindre una qualificació negativa.  
4. L'avaluació de l'alumnat serà realitzada per l'equip docent, en sessió presidida pel tutor o tutora del grup. Les decisions derivades de l'avaluació es prendran de manera col·legiada, d'acord amb els criteris i procediments que es determinen en el disseny del programa.  
5. El professorat dels diferents àmbits serà l'encarregat de la recuperació de les matèries pendents incloses dins de l'àmbit de la seua competència.  
6. L'equip docent proposarà l'expedició del títol de Graduat en Educació Secundària Obligatòria a l'alumnat que haja assolit les competències clau i els objectius d'etapa  
7. Es consignarà en l'expedient acadèmic, en l'historial acadèmic i en l'informe per trasllat, que les matèries han estat cursades en un programa específic d'atenció a la diversitat.  
9. Requisits i designació del professorat  
1. La direcció dels centres públics designarà el professorat que impartirà el programa, sempre que siga possible, entre el professorat amb destinació definitiva al centre. Aquesta designació es farà atenent als criteris de selecció establits per la comissió de coordinació pedagògica i el claustre.  
2. Cada àmbit serà impartit per un sol professor/a.  
3. El professorat que impartisca els diferents àmbits pertanyerà als departaments didàctics de les àrees que el configuren.  
4. El director o directora designarà el professorat del programa, atenent a les propostes dels departaments didàctics implicats, l'experiència docent en activitats d'atenció a la diversitat, el coneixement del centre i l'alumnat, i la seua implicació en aquest tipus d'intervenció educativa.  
  
5. El professorat quedarà adscrit, funcionalment, al departament d'orientació, i actuarà de manera coordinada entre si.  
6. El tutor o tutora serà un dels professors o professores dels àmbits lingüístic i social o de l'àmbit científic i matemàtic.  
10. Procediment d'autorització  
El PR4 s'haurà d'incloure com a línia d'acció dins del PAM atenent a criteris inclusius i serà autoritzat per la Direcció General de Política Educativa.  
  
  
  
ANNEX IV  
Línia d'acció: PL01-Implantació del programa   
d'educació plurilingüe dinàmic (PEPD)  
  
1. Definició  
Aquesta línia d'acció està configurada pel conjunt de mesures que contribueixen a la millora de la competència lingüística mitjançant l'aplicació del Programa d'educació plurilingüe dinàmic (PEPD).  
2. Àmbit d'aplicació  
L'àmbit d'aplicació d'aquesta línia d'acció són els centres sostinguts amb fons públics que impartixen ensenyaments d'educació infantil (segon cicle) o educació primària.  
3. Professorat  
Aquesta línia d'acció es concreta amb la dotació d'algun dels recursos següents:  
a) Professorat de suport en educació infantil addicional amb capacitació lingüística en valencià o diploma de mestre de valencià.  
b) Professorat de suport en educació infantil addicional amb perfil lingüístic d'anglés.  
c) Professorat complementari necessari per al desenvolupament del Programa d'educació plurilingüe dinàmic, d'acord amb el calendari d'aplicació.  
4. Criteris d'assignació de professorat addicional  
En l'assignació d'aquest professorat addicional tindran preferència per aquest ordre:  
1. Els centres de titularitat de la Generalitat que en el curs 2016-2017 compten amb sis o més unitats en educació infantil i que com a conseqüència del nombre d'alumnat i de l'aprovació del PEPD se'ls reduïsca el nombre d'unitats per al curs 2017-2018.  
2. Els centres de titularitat de la Generalitat que, una vegada aprovat el Projecte lingüístic de centre per la Direcció General de Política Educativa, no puguen aplicar el nivell triat per variacions en la seua plantilla.  
3. Centres inclosos en les accions preferents de la Conselleria d'Educació, Investigació, Cultura i Esport, segons el que es preveu en l'article 15 del Decret 9/2017, del Consell.  
4. Quan hi haja variacions en la plantilla del centre no contemplades en el moment de la formalització del PAM es podrà autorizar noves dotacions d'hores de professorat previ informe de la Inspecció d'Educació i amb l'autorització de la Direcció General de Política Educativa.  
  
  
  
ANNEX V  
Línies d'acció: Suport a l'alumnat amb necessitats   
específiques de suport educatiu (NESE)  
  
1. Definició  
1. Aquestes línies d'acció es concreten en l'assignació, en cas necessari, de personal especialitzat complementari de suport a la inclusió per a l'alumnat amb necessitats específiques de suport educatiu de les especialitats de pedagogia terapèutica, audició i llenguatge, educador o educadora d'educació especial i fisioterapeuta.  
2. Es considera personal especialitzat de suport a la inclusió aquell que exerceix un lloc de treball amb funcions específiques no generalitzades a la resta de personal que intervé en el centre i que té com a objecte, en aquest cas, l'atenció especialitzada a l'alumnat amb NESE, així com facilitar els processos de resposta a la inclusió i l'assessorament a la comunitat eductiva dins l'àmbit de les seues competències.  
3. Per personal especialitzat complementari de suport a la inclusió s'entén aquell que es proveeix addicionalment als llocs de catàleg d'aquestes especialitats de què ja disposa el centre, quan aquests resulten insuficients per atendre les necessitats de l'alumnat, després d'haver adoptat les mesures convenients i reorganitzar els recursos disponibles.  
  
2. Àmbit d'aplicació  
1. L'àmbit d'aplicació d'aquestes línies d'acció són els centres específics d'educació especial i els centres ordinaris que imparteixen ensenyaments de segon cicle d'educació infantil, educació primària i educació secundària obligatòria, de titularitat de la Generalitat.  
2. Els centres ordinaris privats concertats podran sol·licitar l'atenció d'especialista d'audició i llenguatge per aquest procediment, que es facilitarà a través dels serveis psicopedagògics escolars.  
3. Durada de la dotació  
1. Els llocs de les especialitats de pedagogia terapèutica i d'audició i llenguatge s'habilitaran per al curs escolar 2017-2018 en funció de les necessitats existents i no donen dret a la seua continuïtat en els cursos següents.  
2. Els llocs de treball d'educadors o educadores d'educació especial i de fisioterapeutes, una vegada assignats, hauran de justificar-se cada curs escolar.  
4. Alumnat  
La determinació de l'alumnat que haja de ser atés pel professorat complementari de suport a la inclusió referit haurà de realitzar-se a partir de l'informe psicopedagògic elaborat pel personal especialista d'orientació educativa.  
5. Identificació de les necessitats específiques de suport educatiu i proposta del Pla d'actuació  
1. Correspon a l'especialista d'orientació educativa adscrit als serveis psicopedagògics escolars, gabinets psicopedagògics autoritzats o departaments d'orientació, o qui en tinga atribuïdes les funcions, la identificació de l'alumnat amb necessitats específiques de suport educatiu i l'emissió del informe psicopedagògic corresponent. L'informe per a l'atenció de l'especialista d'audició i llenguatge haurà d'incloure necessàriament la valoració d'aquest especialista. Per a l'atenció d'educador o educadora d'educació especial i de personal sanitari de fisioteràpia adscrit a centres educatius, l'alumnat ha de disposar necessàriament de dictamen d'escolarització i resolució de la direcció territorial d'Educació, Investigació, Cultura i Esport.  
  
2. Els informes psicopedagògics per a l'atenció del personal especialista d'audició i llenguatge dels centres concertats hauran de ser visats per la direcció dels serveis psicopedagògics escolars.  
3. La proposta del Pla d'actuació incorporarà les mesures i suports per a la inclusió de l'alumnat, que s'articularan en un continu de resposta en relació a la seua especialització, intensitat i durada, des de les mesures ordinàries i generals fins a les respostes més individualitzades, específiques i intensives, procurant en tots els casos el màxim nivell d'inclusió possible. En qualsevol cas, abans de proposar la intervenció de suports especialitzats es tindrà en consideració l'aplicació de mesures ordinàries prèvies.  
4. L'informe psicopedagògic ha d'estar actualitzat almenys en el curs escolar 2014-2015. L'informe de l'especialista d'audició i llenguatge ha d'estar d'actualitzat en el curs escolar 2016-2017.  
6. Actualització de dades en ITACA  
1. Les dades de l'alumnat amb necessitats específiques de suport educatiu i les variacions que se'n produïsquen al llarg del curs s'han de registrar en ITACA per part de l'orientador o orientadora que atén el centre, amb la supervisió de la direcció, que té la responsabilitat de vetlar perquè les dades introduïdes estiguen actualitzades i siguen veraces. En el cas dels gabinets psicopedagògics municipals, la introducció de dades es farà conjuntament entre l'orientador o l'orientadora adscrit a aquest i la direcció del centre.  
2. En l'apartat de «detall NESE» s'ha d'indicar expressament el personal de suport a la inclusió proposat en el Pla d'actuació per a l'alumne o l'alumna, d'acord amb les seues necessitats i l'informe psicopedagògic.   
3. A més a més, per a participar en el procediment de provisió de personal complementari de suport a la inclusió, els centres hauran de seleccionar les línies d'acció corresponents a l'atenció a l'alumnat amb NESE, d'acord amb allò que s'indica en l'apartat 11 d'aquest annex.  
  
7. Organització dels suports  
1. Els centres han d'organitzar els seus suports personals per atendre l'alumnat d'acord amb aquests tres nivells de resposta a la intervenció:  
  
a) Suports de caràcter general amb recursos ordinaris adreçats a tot l'alumnat del centre o de l'aula, que tenen un caràcter fonamentalment preventiu i proactiu.  
b) Suports addicionals amb recursos ordinaris adreçats a l'alumnat per al qual les mesures generals no són suficients per donar resposta a les seues necessitats i, per tant, requereix suports personalitzats de baixa o mitjana intensitat i durada, que poden dur-se a terme amb la intervenció del personal no especialitzat del centre.  
c) Suports addicionals amb recursos especialitzats adreçats a l'alumnat que, per la complexitat de les seues necessitats educatives, requereix una resposta personalitzada de durada variable i d'alta especialització i intensitat.  
2. El personal especialitzat de suport a la inclusió intervindrà en el tercer nivell de resposta, tot i que podrà col·laborar i orientar en qualsevol dels nivells anteriors.  
3. En l'etapa d'educació primària, quan la disponibilitat horària del professorat de suport a la inclusió de les especialitats de pedagogia terapèutica o audició i llenguatge siga insuficient per a cobrir l'atenció de les necessitats existents, i hi haja en el centre altre professorat que dispose d'aquestes especialitats, se li assignarà de forma preferent, sempre que siga possible, les hores de suport que corresponguen a aquest alumnat.  
4. La Inspecció d'Educació realitzarà un estudi de les necessitats de suport d'educador o educadora d'educació especial i de fisioterapeuta en l'àmbit de la localitat, i proposarà la seua redistribució entre els centres d'aquesta en cas que siga possible.  
5. La Inspecció d'Educació i el personal de l'especialitat d'orientació educativa col·laboraran amb els centres educatius en l'anàlisi de necessitats i en la organització dels recursos i suports.  
8. Criteris d'atenció de personal complementari de pedagogia terapèutica  
1. Els criteris i prioritats d'intervenció del personal de suport a la inclusió de l'especialitat de pedagogia terapèutica són els que corresponen a la normativa vigent en matèria d'atenció a l'alumnat amb necessitats específiques de suport educatiu.  
2. En el segon cicle d'educació infantil tindrà prioritat l'alumnat amb necessitats educatives especials derivades de discapacitat o trastorns greus de conducta.  
3. En educació primària tindrà prioritat l'alumnat següent:  
a) Alumnat amb adaptacions curriculars individuals significatives (ACIS).  
b) Alumnat amb dificultats específiques d'aprenentatge en la lectura, l'escriptura o el càlcul, degudament identificat amb els criteris i instruments adequats.  
c) Alumnat amb altes capacitats intel·lectuals, degudament identificat amb els criteris i instruments adequats.  
4. L'alumnat amb trastorn de l'aprenentatge no especificat es considerarà per a l'atenció de pedagogia terapèutica només en els casos en què existisquen dificultats moderades o greus que afecten significativament el seu rendiment acadèmic i no siguen suficients les mesures generals o addicionals amb suports ordinaris.  
5. En l'educació secundària obligatòria tindrà prioritat l'alumnat amb ACIS en totes les àrees del currículum o en les àrees instrumentals, amb les condicions següents:  
a) Si és alumnat de 1r o 2n d'ESO, el nivell de competències ha de ser el corresponent al 3r o 4t curs de primària.  
b) Si és alumnat de de 3r o 4t d'ESO, el nivell de competències ha de ser el corresponent al 5é o 6é curs de primària.  
9. Criteris d'atenció de personal complementari d'audició i llenguatge  
1. Els criteris i prioritats d'intervenció del personal de suport a la inclusió de l'especialitat d'audició i llenguatge són els que corresponen a la normativa vigent en matèria d'atenció a l'alumnat amb necessitats específiques de suport educatiu.  
2. En el segon cicle d'educació infantil i educació primària tindrà prioritat l'alumnat següent:  
a) Alumnat amb afàsia i disfàsia/TEL, trastorn del llenguatge associat a TEA, deficiència auditiva severa i profunda.  
b) Alumnat amb hipoacúsia mitjana.  
c) Alumnat amb retard simple del llenguatge. Atenent a les característiques i relació amb el desenvolupament d'aquestes dificultats.  
  
d) Alumnat amb disàrtria.  
e) Alumnat amb disglòssia.  
f) Alumnat amb disfèmia que dificulte greument la seua comunicació i alumnat amb disfonia, sempre que aquest no reba ja l'atenció per part del sistema públic de salut.  
g) Alumnat amb altres dificultats:  
- Retard del llenguatge associat a discapacitat intel·lectual.  
- Dislàlia. Atenent a les característiques i relació amb el desenvolupament d'aquestes dificultats.  
- Desorganització del llenguatge com a conseqüència de trastorn de la personalitat.  
3. En el segon cicle d'educació infantil, l'alumnat amb retard simple del llenguatge, dislàlies, disfèmia i disfonia s'atendrà preferentment mitjançant programes d'estimulació del llenguatge oral desenvolupats dins l'aula ordinària i adreçats a tot l'alumnat del grup, sota una perspectiva inclusiva i preventiva. Per tant, la provisió de personal complementari per a donar resposta a aquestes necessitats es realitzarà en funció dels programes que se sol·liciten en ITACA com a línia d'acció, sense prejudici que en l'organització del programa es puguen destinar algunes sessions a l'atenció individual o en grup de l'alumnat que ho requerisca.  
4. La implementació dels programes referits en l'apartat anterior es realitzarà de forma conjunta entre l'especialista d'audició i llenguatge i el professorat d'educació infantil, que s'organitzaran adequadament per atendre l'alumnat i aconseguir els objectius programats.  
  
5. En educació secundària obligatòria tindrà prioritat l'alumnat següent:  
a) Alumnat amb hipoacúsia profunda i severa.  
b) Alumnat amb afàsia i disfàsia/TEL, trastorn del llenguatge associat a TEA.  
c) Alumnat amb hipoacúsia mitjana.  
d) Alumnat amb disàrtria.  
e) Alumnat amb disfèmia que dificulte greument la seua comunicació, sempre que aquest no reba ja l'atenció per part del sistema públic de salut.  
f) Alumnat amb disfonia, sempre que aquest no reba ja l'atenció per part del sistema públic de salut.  
g) Alumnat amb disglòssia.  
  
10. Criteris d'atenció de l'educador o educadora d'educació especial  
1. Els criteris i prioritats d'intervenció dels educadors o educadores d'educació especial són els que corresponen a la normativa vigent en matèria d'atenció a l'alumnat amb necessitats educatives especials.  
  
a) Alumnat amb trastorns profunds del desenvolupament: trastorn autista, trastorn psicòtic i de la personalitat.  
b) Alumnat amb plurideficiència. Alumnat amb discapacitat motriu.  
  
c) Alumnat amb discapacitat intel·lectual greu i profunda.  
d) Alumnat amb discapacitat intel·lectual moderada.  
2. A més, aquests professionals podran atendre alumnat amb altres afectacions sempre que així ho determine la resolució de la Direcció Territorial d'Educació, Investigació, Cultura i Esport.  
3. Per a l'atenció d'educador o educadora d'educació especial caldrà disposar, en tots els casos, d'informe tècnic d'escolarització que indique les tasques a realitzar per aquest professional i resolució de la Direcció Territorial d'Educació, Investigació, Cultura i Esport.  
4. Tindrà prioritat d'atenció l'alumnat que en el seu certificat de discapacitat dispose la necessitat de concurs de tercera persona.  
11. Procediment per a la sol·licitud de personal complementari de suport a la inclusió per a l'atenció a l'alumnat amb NESE  
1. Sol·licitud de personal complementari en centres de titularitat de la Generalitat.  
a) La provisió de personal complementari de suport a la inclusió es realitzarà en funció de l'alumnat amb NESE registrat pels centres en ITACA i les línies d'acció seleccionades en el seu PAM.  
b) En cas de sol·licitar aquest personal complementari, els centres han de seleccionar les línies de acció següents:  
- NE01: Suport especialitzat a l'alumnat amb NESE, en tots els casos.  
- NE02: Programes d'estimulació del llenguatge oral, en el segon cicle d'educació infantil, indicant-hi per a cada curs el total de l'alumnat matriculat en els diferents grups de cada nivell.  
c) Quan el personal de suport a la inclusió de les especialitats de pedagogia terapèutica i audició i llenguatge exercisca algun càrrec directiu, aquesta circumstància es considerarà per a comptabilitzar el personal complementari necessari. En qualsevol cas, es tindrà en compte la reducció horària que correspon pel nombre d'unitats, les necessitats del centre i, en el cas d'educació primària, l'existència d'altre professorat que dispose de l'habilitació en aquestes especialitats.  
d) Les unitats específiques d'educació especial en els instituts d'educació secundària es dotaran amb mig lloc de treball més d'especialista de pedagogia terapèutica per a completar l'horari lectiu de l'alumnat, sempre que, atenent a les necessitats, la resta de personal del centre d'aquesta especialitat no puga completar aquesta atenció. No es contempla en aquesta dotació addicional la provisió de personal per a les unitats específiques de comunicació i llenguatge, que ja disposen dels recursos propis.  
e) La sol·licitud d'educadora o educador d'educació especial i de personal sanitari de fisioteràpia serà iniciada per la Inspecció d'Educació a proposta de la direcció del centre, considerant les necessitats dels centres de la localitat i l'àmbit d'influència d'aquests professionals.  
  
2. Sol·licitud d'educador o educadora d'educació especial  
a) Per a la provisió d'educadors o educadores d'educació especial, la Inspecció d'Educació haurà de fer un estudi previ de les necessitats dels centres de la localitat i proposar-ne la reorganització. Si en la localitat hi ha més d'un inspector o inspectora, aquestes tasques es faran de manera conjunta.  
b) En cas que existisquen variacions per excés o per defecte en el personal necessari, els inspectors o inspectores ho comunicaran a la Inspecció Territorial d'Educació, Investigació, Cultura i Esport que tinga atribuïdes les funcions de coordinació del procediment, qui, després de la seua valoració, remetrà les propostes al Servei d'Ordenació Acadèmica de la Conselleria d'Educació, Investigació, Cultura i Esport per al seu estudi i posterior elevació a l'òrgan instructor del PAM.  
  
3. Sol·licitud de personal sanitari de l'especialitat de fisioteràpia  
a) La rehabilitació per part dels professionals de fisioteràpia es facilitarà amb caràcter general des del sistema públic de salut. No obstant això, podran dotar-se d'aquests professionals als centres d'educació especial i centres ordinaris especialitzats en la resposta a l'alumnat amb discapacitat motriu, que atendran l'alumnat escolaritzat en el mateix centre i, en règim ambulatori, alumnat d'altres centres.  
  
b) La Inspecció d'Educació haurà d'iniciar la sol·licitud a proposta de la direcció del centre, adjuntant la relació de l'alumnat a atendre amb el diagnòstic mèdic i el nombre de sessions setmanals. S'hi incorporarà també l'alumnat que reba atenció ambulatòria.  
  
c) L'alumnat haurà de disposar de dictamen d'escolarització i d'informe actualitzat del personal mèdic de les especialitats de traumatologia o rehabilitació, on s'indique el diagnòstic, la necessitat del tractament rehabilitador i la raó per la qual aquest tractament no es pot prestar en la xarxa pública de salut. S'hi incorporarà també l'informe del personal mèdic adscrit a la Direcció Territorial d'Educació, Investigació, Cultura i Esport, en el cas que dispose d'aquest servei.  
  
d) La Inspecció Territorial d'Educació, Investigació, Cultura i Esport que tinga atribuïdes les funcions de coordinació del procediment supervisarà la documentació i remetrà la proposta al Servei d'Ordenació Acadèmica de la Conselleria d'Educació, Investigació, Cultura i Esport per al seu estudi i posterior elevació a l'òrgan instructor del PAM.  
  
4. Sol·licitud d'especialista d'audició i llenguatge en centres privats concertats  
a) Els centres privats concertats hauran de sol·licitar expressament a la direcció del servei psicopedagògic escolar del sector corresponent l'atenció del personal d'audició i llenguatge, adjuntant les llistes d'ITACA de l'alumnat objecte d'atenció i els informes psicopedagògics.  
  
b) A més, hauran de seleccionar necessàriament en ITACA la línia d'acció:  
- NE03: Suport audició i llenguatge en centres concertats.  
c) La direcció del servei psicopedagògic escolar visarà els informes psicopedagògics, en comprovarà la correspondència amb les llistes i remetrà aquests últims a la Direcció Territorial de Educació, Investigació, Cultura i Esport.  
d) Una vegada resolt el procediment per als centres públics, la Inspecció d'Educació que tinga atribuïdes les funcions de coordinació del procediment, conjuntament amb la direcció dels serveis psicopedagògics escolars, realitzarà la proposta provisional atenent a criteris de prioritat i sectorització de recursos. Aquesta proposta haurà de comptar amb el vistiplau del cap o la cap de la Inspecció Territorial d'Educació, Investigació, Cultura i Esport.  
e) La proposta definitiva haurà de ser autoritzada pel director o la directora territorial d'Educació, Investigació, Cultura i Esport, qui la comunicarà a la direcció dels serveis psicopedagògics escolars a fi que organitze l'atenció d'audició i llenguatge en els centres de la zona.  
  
12. Seguiment durant el curs  
1. Correspon a la Inspecció d'Educació supervisar al llarg de curs escolar la gestió dels recursos personals complementaris assignats i els programes desenvolupats. Per a això, podrà comptar amb l'assessorament de la direcció dels serveis psicopedagògics escolars.  
  
2. El personal complementari assignat no podrà utilitzar-se per assumir altres funcions diferents a les pròpies del lloc de treball, llevat de situacions excepcionals i temporals per necessitats del centre.  
3. La Direcció General de Política Educativa podrà sol·licitar al llarg del curs, a través de la Inspecció General d'Educació, els informes sobre determinats aspectes de funcionament i gestió d'aquest personal complementari.  
4. En cas que els centres docents hagen de fer consultes o comunicacions relacionades amb aquest procediment, ho faran a través de la Inspecció d'Educació assignada al centre, qui les elevarà als estaments, òrgans o serveis competents.  
5. Quan hi haja noves incorporacions d'alumnat amb necessitats específiques de suport educatiu en el centre es podrà autoritzar noves dotacions d'especialistes previ informe de la Inspecció d'Educació i amb l'autorització de la Direcció General de Política Educativa.